Edgar Rice Burroughs

**Edgar Rice Burroughs** (1. september 1875 Chicago – 19. märts 1950 California) oli ameerika ulmeromaanide autor. 

Tema teoste tuntuimad tegelaskujud on Tarzan ja John Carter.

Edgar Burroughs sündis USA kodusõja veterani ja ärimehe George Tyler Burroughsi ja tema naise Mary Evaline Burroughsi (sündinud Zieger) neljanda pojana. Rice oli tema isaema neiupõlvenimi (Mary Coleman Rice).

Edgar omandas keskhariduse 1895 ja soovis saada sõjaväelaseks, kuid kukkus West Pointi sõjaväeakadeemia sisseastumiseksamitel läbi ja astus selle asemel Arizonas Fort Grantis USA 7. ratsaväerügementi, kuid 1897 avastati tal südamehäire, teda ei peetud enam sõjaväkke sobilikuks ja saadeti erru.

Seejärel tegi ta mitmesuguseid lühiajalisi töid, näiteks oli oma venna rantšos Idahos kauboi ja 1899 töötas ta oma isa akuvabrikus. 1903 asutas ta koos vendadega Idahosse kullakaevanduse, mis varsti kahjumlikkuse tõttu suleti. 1911 tegutses ta pliiatsiteritajate hulgimüüjana.

1900 abiellus ta oma lapsepõlvekallima Emma Hulbertiga (1876–1944). Neile sündis kolm last: Joan (1908–1972), Hulbert (1909–1991) ja John Burroughs (1913–1979). John sai tuntuks oma isa raamatute illustraatorina.

1911 kirjutas Edgar Burroughs oma esimese Tarzani-jutu. Selle põhjuseks oli tollase pulpkirjanduse vilets tase. Nähes, et madala kvaliteediga seiklusjutte sellegipoolest palju ostetakse, otsustas Burroughs, et ta suudab ise vähemalt samal tasemel, kui mitte paremat kirjandust produtseerida, ja sellega ta ülejäänud elu tegeleski.

Tema tütar Joan abiellus 1928 James Pierce'iga, kes 1927 oli filmis "Tarzan ja kuldne lõvi" Tarzanit mänginud. 1932–1936 mängisid James ja Joan riigiraadio kuuldemängusarjas Tarzanit ja Jane'i.

Jaapani rünnaku ajal Pearl Harborile viibis Burroughs Honolulus. Ta taotles sõjakorrespondendi kohta ja vanusest hoolimata saigi selle.

## Eestikeelsed väljaanded
### Barsoomi sari
* "Marsi printsess" – *A Princess of Mars*, 1917; eesti keeles: Eesti Kirjastus-Ühisuse kirjastus, 1923  
* "Printsess Thuvia", Heining & Ko 1996
* "Raevukas Carter", Heining & Ko 1994
* "Sõjajumal Carter", Heining & Ko 1994

### Tarzani sari
* "Tarzan" (1. osa), Printest 1991
* "Tarzan - ahvide kasvandik", Järva Teataja 1991
* "Tarzan - džunglivalitseja", Stella 1994
* "Tarzan ja võõrleegion", Stella 1996
* "Tarzan ja hullumeelne", Stella 1996
* "Tarzan ja kadunud impeerium", Stella 1994
* "Tarzan ja keelatud linn", Stella 1996
* "Tarzan ja Kuldlõvi", Järva Teataja 1993
* "Tarzan ja kullalinn", Stella 1995
* "Tarzan ja leopardinimesed", Stella 1995
* "Tarzan ja lõvi-inimene", Stella 1995
* "Tarzan ja Opari kalliskivid", Järva Teataja 1992
* "Tarzan ja sipelginimesed", 1994
* "Tarzan Pellucidaris", Stella 1994
* "Tarzani džunglijutud", (kahes osas) Stella 1997
* "Tarzani metsikud sõbrad", Järva Teataja 1991
* "Tarzani otsingud", Stella 1995
* "Tarzani poeg", Järva Teataja 1992
* "Tarzani tagasitulek", Järva Teataja 1991
* "Tarzani tagasitulek. Tarzani loomad", Printest 1992
* "Võidutsev Tarzan", Stella
* "Võimas Tarzan", Stella 1996
* "Võitmatu Tarzan", Stella 1994
* "Kättesaamatu Tarzan", Järva Teataja 1993
* "Kohutav Tarzan", Järva Teataja 1993

### Teisi romaane
* "Ajast unustatud", Stella 1996
* "Inimkoletised", Stella 1995
* "Kadunud kontinent", Stella 1997
* "Kaugeima tähe taga", Stella 1996
* "Poksija Billy", Järva Teataja 1993
* "Suudlus huultel", Stella 1993
* "Tagasi kiviaega", Stella 1994
* "Koopaneiu", Stella 1997

## Välislingid

* Edgar Rice Burroughs. Science Fiction Hall of Fame